钦定古今图书集成/明伦汇编/氏族典/第414卷 > 《廖用贤尚友录》 > 鲁钦
## 钦定古今图书集成/明伦汇编/氏族典/第414卷 > 《廖用贤尚友录》 > 鲁钦

按《明外史蔡复一传》：“鲁钦，长清人。万历中，历武安守
备，陕西掌印都司，山西副总兵。天启元年，迁神机营
左副将。寻擢署都督佥事，充保定总兵官。奢崇明、安
邦彦并反，贵州总理杜文焕称病。明年，用钦代文焕，
命总川、贵、湖广汉土军，刻期解围。未至，围已解。明年，
群苗蜂起，钦佐王三善防剿。三善败于内庄，自杀，钦”
以残卒还，命戴罪办贼。都匀、凯里土司者，运道咽喉
也。邦彦结诸蛮困其城，长官杨世蔚不能守。总督蔡
复一遣钦救之，大败贼兵。复一上其功，免其戴罪。六
年，邦彦复大举入寇，钦御之河上，连战数日。夜半，贼
直逼钦垒，将士逃窜，钦遂自刎。